Twee van 12 ontsnaptes aangekeerArgieffoto Twee van die 12 verhoorafwagtendes wat uit die aanhoudingselle by die Seshego-polisiestasie in Limpopo ontsnap het, is weer in hegtenis geneem. Kol. Moatshe Ngoepe, woordvoerder van die polisie, het gesê die twee mans is Donderdagaand in Mankweng en Seshego aangekeer. Tenashe Moyo (24) is in Madibapark in Seshego aangekeer en Usher Hamandanisa (27) is in Mankweng aangekeer. ŉ Derde verdagte, ŉ 24-jarige man wat nie een van die voortvlugtiges was nie, is ook in hegtenis geneem. Die drie mans het ongelisensieerde vuurwapens, ammunisie en vermoedelik gesteelde eiendom in hul besit gehad, het Ngoepe gesê “Tydens die inhegtenisneming het die polisie beslag gelê op twee vuurwapens, waaronder ŉ polisiepistool wat tydens die ontsnapping gesteel is, 27 patrone, 14 selfone en kruideniersware.” Die inhegtenisneming volg ná ŉ voorval waar 13 verhoorafwagtendes op 6 September 2019 uit die aanhoudingselle ontsnap het. Die polisie het later bevind dat een van die persone wat verdwyn het nie ontsnap het nie. Hy is in ŉ ander sel opgespoor. “Die voorlopige polisieondersoek dui daarop dat die ontsnapping omstreeks 21:30 tydens ŉ roetine selbesoek ontsnap het.” ŉ Taakspan is dadelik aangestel om die voortvlugtiges op te spoor. Die 10 voortvlugtiges, wat onder andere vir sakerooftogte en oortreding van die Wet op Onwettige Immigrasie in hegtenis geneem is, is: – Jeffrey Sekunda (40) – Alex Chinengo (26) – Edmore Madzudzu (34) – Jeffrey Duvenegwa (37) – Elvis Charo (26) – Ida Jana (20) – Cosia Mabena (19) – Ludwick Dube (19) – Luckson Manyangadzi (31) – Mishak Brian (19) Moyo en Hamandanisa sal binnekort in die Seshego-landdroshof verskyn op bykomende aanklagte van ontsnapping uit wettige aanhouding, roof, die besit van ongelisensieerde vuurwapens en ammunisie en die besit van vermoedelik gesteelde eiendom. Die derde verdagte staan tereg op aanklag van die besit van ongelisensieerde vuurwapens en ammunisie en die besit van vermoedelik gesteelde eiendom. Enigiemand met inligting oor die voortvlugtiges kan kol. Simon Mogale kontak by 071 479 2329.